
Szingulett elektrongerjesztett állapotok elméleti vizsgálata a Coupled-Cluster módszer alkalmazásával

Munkánk során a szingulett elektrongerjesztett állapotokat tanulmányoztuk a különböző Coupled-Cluster módszerek teljesítőképességének meghatározása céljából. Vizsgálataink során 28 különböző funkciós csoportot tartalmazó fotokémiailag érdekes szerves molekula közel 150 elektrongerjesztett állapotának leírása történt a CC2, CCSD és CC3 módszerek által. A kétszeres gerjesztést tartalmazó CC2 és CCSD módszerek által szolgáltatott vertikális gerjesztési energia és oszcillátorerősség értékeit a két különböző formalizmusban (EOM és LR) részletesen megvizsgáltuk a magasabb elméleti szintet képviselő CC3 módszer eredményeihez képest.
Vizsgálataink eredményeként elmondható, hogy a vertikális gerjesztési energia szempontjából a CCSD módszer valamivel szisztematikusabb, mint a CC2 módszer, azonban az utóbbi lényegesen gazdaságosabb, így nagyobb rendszerek esetén ennek használata javasolható. Az oszcillátorerősség értékeket tekintve a mind a CC2, mind pedig a CCSD módszer kvalitatívan és kvantitatívan megfelelő eredményeket szolgáltató, azonban a CCSD értékek megbízhatóbbak. A két formalizmusból származó adatok közül az LR értékek mindig pontosabbak, azonban közöttük nagy különbség nem tapasztalható, ebből kifolyólag a számítási idő egy része megtakarítható az EOM típusú értékek számításával.
A dolgozatban bemutatott eredmények két nemzetközi folyóiratban megjelent publikáció formájában is dokumentálásra kerültek [1,2].

